Virallinen lehti nro C 117 , 16/04/1998 s. 0103



KIRJALLINEN KYSYMYS E-2927/97 komissiolle esittäjä(t): Elly Plooij-van Gorsel (ELDR) (17. syyskuuta 1997) Aihe: Romaanien syrjintä Tsekinmaassa ja Unkarissa 1. Onko komissio tietoinen siitä, että Tsekinmaassa ja Unkarissa asuvia romaaneja syrjitään edelleen, erityisesti sulkemalla heidät koulutuksen ja työn ulkopuolelle? 2. Miten Tsekinmaa ja Unkari ovat suhtautuneet komission kehotukseen ryhtyä toimenpiteisiin romaanien syrjintää vastaan ja parantaa heidän tilannettaan? 3. Mitä toimia toteutetaan romaanien tilanteen parantamiseksi Keski- ja Itä-Euroopan maissa jäsenyyttä edeltävien neuvottelujen ja avustusohjelmien kuten PHARE-ohjelman yhteydessä ja mitä konkreettisia tuloksia näillä toimilla on saavutettu? Tsekkoslovakian kahtiajako on tehnyt monista romaaneista valtiottomia ja Tsekinmaan lainsäädäntöön sisältyvä nk. mustalaislauseke, jonka mukaan kansalaisuus edellyttää kahden vuoden vakituista asuin- ja oleskelupaikkaa, saa aikaan sen, että romaanien on erittäin vaikeaa saada Tsekinmaan kansalaisuutta. 4. Onko Tsekinmaassa ja Unkarissa asuvilla romaaneilla oikeus henkilöiden vapaaseen liikkuvuuteen sen jälkeen kun kyseiset maat liittyvät Euroopan unioniin, vaikka he ovat valtiottomia? Jos eivät, miten komissio aikoo taata sen, että tähän väestöryhmään kuuluvia ihmisiä kohdellaan täysinä Euroopan kansalaisina? Komission jäsenen Hans Van den Broekin komission puolesta antama vastaus (27. lokakuuta 1997) 1. Komissio on tietoinen romanien asemasta Keski- ja Itä-Euroopan maissa. 2. Kansallisten vähemmistöjen neuvosto valmistelee tänä vuonna hallituksen hyväksyttäväksi toimintasuunnitelmaa romanien aseman parantamiseksi Tsekin tasavallassa. Viime syyskuussa perustettiin ministeriöiden välinen toimikunta romaneja koskevia asioita hoitavaksi viranomaiseksi. Viime vuosina Tsekin tasavallan viranomaiset ovat antaneet jyrkempiä tuomioita rotuvihan tai vähemmistövastaisuuden perusteella tehdyistä rikoksista. Unkarin hallitus hyväksyi heinäkuussa 1997 keskipitkän aikavälin ohjelman romanien aseman selvittämiseksi, ennen kaikkea romanien työttömyyden vähentämiseksi sekä heidän asuinolojensa ja koulutuksensa parantamiseksi. 3. Lausunnoissaan Euroopan unionin jäsenyyttä hakeneista Keski- ja Itä-Euroopan maissa komissio on tarpeen mukaan arvioinut romanien kohtelua kussakin jäsenehdokasvaltiossa. Komissio rahoittaa jokaisessa jäsenyyttä hakevassa Keski- ja Itä-Euroopan valtiossa ihmisoikeuksia ja vähemmistöjä koskevia hankkeita. Tsekin tasavallan konkreettisiin romaneja koskeviin hankkeisiin sisältyy tukea romanien koulutuskeskukselle, tukea neuvonta-, tiedotus- ja koulutuskeskuksen perustamiseksi romanijärjestöille sekä tukea tiedotuslehden Romano Dzanibenin julkaisemiseen. Unkarin hankkeisiin kuuluu tukea romanien lehdistökeskukselle, valmistautumiseen yliopistojen sisäänpääsykokeisiin sekä terveydenhoidon ja sosiaalituen järjestämistä romaniperheille. 4. Yhteisön lainsäädännön mukaisesti valtiottomat henkilöt eivät periaatteessa voi käyttää hyväkseen Euroopan yhteisön perustamissopimuksen 8 a artiklassa esitettyjä etuja. He hyötyvät kuitenkin henkilöiden vapaan liikkuvuuden periaatteesta EY:n perustamissopimuksen 7 a artiklan mukaisesti (sisäisen rajavalvonnan poistaminen), koska artikla koskee kaikkia henkilön kansalaisuudesta tai valtiottomuudesta riippumatta. Komissio haluaa silti muistuttaa, että kyseistä EY:n perustamissopimuksen 7 a artiklaa ei ole vielä pantu täytäntöön kokonaisuudessaan jäsenvaltioissa.